
Betegtájékoztató: Információk a felhasználó számára
Humaqua oldószer parenterális készítményekhez
injekcióhoz való víz

Mielőtt alkalmazzák Önnél ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer a Humaqua oldószer parenterális készítményekhez (továbbiakban, mint Humaqua oldószer) és milyen betegségek esetén alkalmazható?

2. 
Tudnivalók a Humaqua oldószer alkalmazása előtt

3.
Hogyan kell alkalmazni a Humaqua oldószert?

4. 
Lehetséges mellékhatások

5. 
Hogyan kell a Humaqua oldószert tárolni?

6.
A csomagolás tartalma és egyéb információk

1. Milyen típusú gyógyszer a Humaqua oldószer és milyen betegségek esetén alkalmazható?

A készítmény injekcióhoz való desztillált vizet tartalmaz, és vízoldékony steril gyógyszerek (infúziós oldatok, infúzió készítéshez való koncentrátumok, injekciós oldatok, injekciókészítéshez való steril por és liofilezett készítmények) oldószereként, illetve vivőoldataként alkalmazható. A Humaqua oldószernek önálló terápiás hatása nincs.

2. Tudnivalók a Humaqua oldószer alkalmazása előtt

Ne alkalmazza a Humaqua oldószert:
· önmagában injekció vagy infúzió formájában, mivel a vörösvértestek szétesését okozhatja;

· a feloldott vagy hígított gyógyszer ellenjavallatai esetén.

Figyelmeztetések és óvintézkedések
Gyógyszerek oldása vagy hígítása esetén a feloldott vagy hígított gyógyszerek betegtájékoztatójában foglalt figyelmeztetések és óvintézkedések érvényesek.

Gyermekek és serdülők
Az orvos utasítása alapján, az általa meghatározott módon alkalmazható.

Egyéb gyógyszerek és a Humaqua oldószer
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Gyógyszerek oldása vagy hígítása esetén a feloldott vagy hígított készítmények betegtájékoztatójában szereplő gyógyszerkölcsönhatásokat kell figyelembe venni.

Terhesség, szoptatás és termékenység
A készítmény alkalmazása önmagában nem befolyásolja a terhességet és a szoptatást.

Gyógyszerek oldása vagy hígítása esetén a feloldott vagy hígított készítmények betegtájékoztatójában szereplő, a terhességre, a szoptatás időszakára és a termékenységre vonatkozó korlátozásokat kell figyelembe venni.

A készítmény hatásai a gépjárművezetéshez és a gépek kezeléséhez szükséges képességekre

A Humaqua oldószer a gépjárművezetéshez és gépek kezeléséhez szükséges képességeket nem befolyásolja.

Gyógyszerek oldása vagy hígítása esetén a feloldott vagy hígított készítmények betegtájékoztatójában foglaltakat kell figyelembe venni.

3. Hogyan kell alkalmazni a Humaqua oldószert?

Az adagolást és az alkalmazás módját a feloldott vagy hígított gyógyszer betegtájékoztatójában szereplő, az adagolás és az alkalmazási módjára vonatkozó utasítások határozzák meg.

Az oldószer felhasználásával megfelelően elkészített injekciós vagy infúziós oldatot szakképzett ápoló vagy orvos adhatja be a vázizomzatba vagy közvetlenül a vénába, injekció, illetve infúzió formájában. A beadott injekció, illetve infúzió mennyiségét, valamint alkalmazási módját az orvos az Ön klinikai állapotának, korának megfelelően határozza meg.

Ha az előírtnál több Humaqua oldószert kapott

A Humaqua oldószer hipoozmotikus, ezért önmagában, nagyobb mennyiségben injektálva súlyos vérsejtszétesést okozhat. A nagy mennyiségben történő vízbevitel az elektrolitegyensúly zavaraival járó vízmérgezéshez vezethet.

Gyógyszerek oldása vagy hígítása esetén a feloldott vagy hígított készítmények betegtájékoztatójában szereplő, túladagolásra vonatkozó információkat is figyelembe kell venni.

Ha bármilyen további kérdése van a készítmény alkalmazásával kapcsolatban, kérdezze meg kezelőorvosát vagy gyógyszerészét.

4. Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Gyógyszerek oldása vagy hígítása esetén a feloldott vagy hígított készítmények betegtájékoztatójában szereplő nemkívánatos hatásokkal, mellékhatásokkal kell számolni.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5. Hogyan kell a Humaqua oldószert tárolni?
Legfeljebb 25 °C-on tárolandó.
A megbontott készítményt későbbi felhasználás céljából félretenni nem szabad.

A gyógyszer gyermekektől elzárva tartandó!
A dobozon és a címkén feltüntetett lejárati idő (Felhasználható:/Felh.:/EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
6. A csomagolás tartalma és egyéb információk
Mit tartalmaz a Humaqua oldószer?
· A készítmény hatóanyaga: injekcióhoz való víz.
· Egyéb összetevők: egyéb összetevőt nem tartalmaz.
Milyen a Humaqua oldószer külleme és mit tartalmaz a csomagolás?
Tiszta, színtelen, szagtalan, íztelen steril folyadék.

Csomagolás: 

500 ml, illetve 1000 ml folyadék, lepattintható műanyagkoronggal lezárt injekciós porttal, valamint kék műanyagkoronggal és alumíniumkupakkal lezárt infúziós porttal ellátott többrétegű poliolefin infúziós zsákba töltve.

A forgalomba hozatali engedély jogosultja

TEVA Gyógyszergyár Zrt., 4042 Debrecen, Pallagi út 13.

Gyártó 

Imuna Pharm a.s., Jarková 269/17, 082 22 Šarišské Michal’any, Szlovákia
OGYI-T-6697/06
500 ml műanyagzsákban
OGYI-T-6697/07
1000 ml műanyagzsákban

